টলিপাড়ায় দ্বন্দ্ব নিয়ে মামলা খারিজ কলকাতা হাইকোর্টে

কলকাতা: টলিপাড়ার দ্বন্দ্ব নিয়ে মামলা খারিজ করলেন কলকাতা হাইকোর্টের (Calcutta High Court) বিচারপতি অমৃতা সিনহা (Justice Amrita Sinha)। বিচারপতির পর্যবেক্ষণ,রাজ্যের ভূমিকা শোচনীয়। ইনডাস্ট্রি স্বচ্ছভাবে চালাতে রাজ্য সরকারের অনীহা রয়েছে। সরকার যেন নিজেদের হাত ধুইয়ে নিচ্ছে। প্রিন্সিপাল সেক্রেটারিও রাজনৈতিক চাপের কারণে সমস্যাগুলো সমাধান করতে পারেননি। এই পরিস্থিতিতে আদালত মামলাগুলি খারিজ করা ছাড়া অন্য পথ পাচ্ছে না। ফেডারেশন এর বিরুদ্ধে দুটি অবমাননা মামলা দায়ের হয়েছিল। তাদের এই নিয়ে ১৭ নভেম্বর হলফনামা দেবে।এছাড়া রাজ্যের তরফ থেকে ২৭ জনের নাম নিয়ে একটি কমিটি গঠনের প্রস্তাব দেওয়া হয়েছে। তাতে বিচারপতি মন্তব্য করেন, ‘সবাই নেতৃত্ব দিতে চাইছে? এটা কিভাবে হয়?’

ফেডারেশনের বিরুদ্ধে ১৩ জন পরিচালকের করা মামলায় কমিটি গড়ে নিষ্পত্তির নির্দেশ দিয়েছিলেন বিচারপতি অমৃতা সিনহা। গত ৮ সেপ্টেম্বরের মধ্যে নাম জমা দেওয়ার নির্দেশ দিতে বলেছিল আদালত। পরিচালকরা আগেই তালিকা জমা দেন, আর শেষ দিনে তালিকা দেয় ফেডারেশন। যেখানে পরিচালকদের তালিকায় মুম্বইয়ের বেশ পরিচিত কয়েকজনের নাম দেখা যায়। আর ফেডারেশনের তালিকায় ছিলেন টালিগঞ্জের একাধিক পরিচালক, প্রযোজক।